text: Havdambrug bliver ikke godkendt
  29 december 2014 kl. 09.59
  Et havdambrug ved Endelave i Horsens Fjord er blevet endegyldigt stoppet af Natur- og Miljøklagenævnet.
  Miljøstyrelsen havde ellers godkendt dambruget, men i starten af december vendte Natur- og Miljøklagenævnet tomlen ned. Nu er den afgørelse så blevet stadfæstet, og havdambruget bliver derfor ikke til noget.
  Det var en miljøgodkendelse og en VVM-tilladelse som Miljøstyrelsen havde sagt god for, der nu er blevet underkendt.
  Debatten om havdambruget kom efter at Horsens Kommune har anlagt et nyt rensningsanlæg på Endelave. Men med godkendelsen af et havdambrug lige ud for øen, ville rensningsanlægget ifølge politikere, sportsfiskere, naboer og sommerhusejere ikke gøre nogen gavn.
  Rensningsanlægget vil spare miljøet for 321 kg fosfor om året, mens havdambrugets miljøgodkendelse gav mulighed for at udlede 2.900 kg fosfor om året.
  Læs hele Natur- og Miljøklagenævnets afgørelse her.
  